Bétera acull aquest diumenge la famosa carrera per obstacles Egyptian Race
12 de novembre de 2021

Aquest diumenge 14 de novembre Bétera serà l'epicentre de l'esport amb la celebració de la Egyptian Race que congregarà a prop de 500 participants vinguts de diversos punts d'Espanya.

“Esdeveniments com la Egyptian Race ens col·loquen en el mapa esportiu nacional i ens ofereixen l'oportunitat de donar a conéixer el nostre municipi en totes les seues facetes” ha explicat hui l'Alcaldessa de Bétera, Elia Verdevío, mentre supervisava, al costat del regidor de Turisme, Joaquín Gómez, el traçat de la carrera.

Aquest mateix matí s'han començat a ultimar els preparatius d'aquesta carrera que començarà el diumenge a les 09:30h amb l'eixida dels primers corredors de la categoria Elit. Cada 15 minuts seran les diferents categories les que isquen a lluitar per arribar amb la cobejada polsera que els identifica com a victoriosos de cadascun dels obstacles que trobaran els corredors al llarg d'un recorregut de 13 km que transcorre per part de la localitat i el barranc de Porta Coeli.

Una jornada molt intensa que, tal com qualifiquen alguns dels participants d'altres edicions és “una carrera diferent”, “emocionant”, “la més dura d'obstacles d'Espanya”. Perquè aquesta carrera està carregada de grimpades a corda, arrossegaments pel sòl, passos sobre elements de suspensió, murs, gorgs de fang… i així més d'una trentena d'obstacles que baix el nom de “Pas del Nil” “La Gran Piràmide” “El vol d'Horus” o “La maledicció de Tutankamón” converteixen a aquesta carrera en una demostració constant de força, agilitat, equilibri i diversió que els corredors hauran de demostrar per a arribar al final, travessant la meta baix la mirada de dues estàtues de Anubis i ser coronats com a grans faraons.

En parella, en equip o individual són les diferents opcions que han tingut els participants per a inscriure's a aquesta prova que també disposarà d'un recorregut de 8 km per a aquells que vulguen una mica més curt i amb menys obstacles. Ja que, segons informen des de l'organització, “aquest recorregut està enfocat per a aquells que mai han provat una carrera d'obstacles i volen viure'l en primera persona”.

Una aposta més per Bétera

L'Ajuntament, a través de les àrees d'Esport i Turisme, ha realitzat una aposta més a favor del municipi amb l'organització d'aquesta carrera que atraurà a nombrosos esportistes i espectadors que gaudiran del diumenge a Bétera. “És una manera més que tenim per a fer costat al nostre teixit comercial i hostaler. La gran varietat que ofereixen estarà el diumenge a l'abast de tots els assistents”, ha indicat Elia Verdevío.

A més el Junqueral serà el punt de trobada de tots els assistents, participants o no, que podran gaudir de l'ambient esportiu i festiu en diversos estands amb animació i una oferta gastronòmica, turística i esportiva en la qual participen, entre altres, la Cooperativa COABE i l'Associació de Comerciants de Bétera.

Al seu torn, des de l'àrea de Turisme s'han preparat bosses amb informació turística i merchandising del municipi que serà repartida a cadascun dels corredors “Sens dubte, és una oportunitat, per a presentar Bétera i que els assistents repetisquen”, ha puntualitzat Joaquín Gómez qui a més ha convidat a tots els veïns i veïnes de Bétera “a vindre a aquesta carrera mai abans vista en la nostra població i a gaudir de tota l'animació que es viurà en el Junqueral”.

Prova puntuable

La Egyptian Race és una carrera “de corredors per a corredors” perquè els seus organitzadors són dos habituals participants en aquesta mena de carreres i saben de primera mà el que busquen els corredors d'aquestes proves.

Una prova que està dins de la Lliga Nacional de Carreres d'Obstacles OCRA, al seu torn, puntuable en la Lliga OCR SÈRIES, una lliga que pertany a OCRA i que reuneix els millors atletes del país. A més aquesta prova també és classificatòria per al Campionat del Món WCOCR i l'europeu EOCR.

L'esdeveniment culminarà amb el lliurament de trofeus de les diferents categories on els millors de cadascuna es pujaran al podi per a tancar una jornada esportiva que portarà el nom de Bétera en la seua història.